Fl-okkażjoni tal-mitt sena mit-twelid tal-baritonu ċelebri Tito Gobbi, Radju Malta 2 qed jippreżenta erba’ programmi kommemorattivi dwar dan ir-raġel b’vuċi unika. Wara ftehim li ntleħaq bejn ir-RAI Radiotelevisione Italiana u l-PBS Public Broadcasting Services, dawn l-erba’ programmi qed jixxandru kull nhar ta’ Tlieta bejn il-25 ta’ Frar u t-18 ta’ Marzu fid-21.30h fuq Radju Malta 2. Tito Gobbi ddebutta fl-1935 fl-Opra La Sonnabula ta’ Bellini u fl-1942 kien kanta l-parti ewlenija ta’ Belcore fl- Elizir d’Amor ta’ Donizzetti fit-Teatru La Scala. Il-karriera internazzjonali ta’ Gobbi rabbiet il-ġwienaħ wara t-Tieni Gwerra meta beda jkanta fis-San Francisco Opera house u fir-Royal Opera House ta’ Londra u Covent Garden. Fost l-akbar rwoli li għalihom jibqa’ msemmi Gobbi hemm is-sehem tiegħu fil-produzzjoni ta’ Zefferelli tat- Tosca fl-1964 meta kanta ma’ Maria Callas. Gobbi kien maħbub mill-kritiċi u mill-pubbliku għall-mod sensittiv kif kien ikanta kif ukoll għall-interpretazzjonijiet qawwija u t-talent drammatiku tiegħu. Huwa rtira fl-1979. “Din l-inizjattiva ma kienetx maħsuba biss bħala tislima għal vuċi unika. Il-PBS iqis dawn il-programmi bħala parti integrali mill-missjoni ta’ servizz pubbliku lejn dawk li għandhom passjoni għall-opra lirika” qal Dr Tonio Portughese, Chairman tal-PBS. Is-serje dwar Tito Gobbi tikkumplimenta l-faxxa ta’ mużika serja u operistika li tixxandar fuq Radju Malta 2 wara d-9 ta’ filgħaxija bejn nhar ta’ Tnejn u nhar ta’ Ħamis.